
Άλιμος, 15 Δεκεμβρίου 2025
                     Ψήφισμα στήριξης από την  ΕΛΜΕ Νότιας Αθήνας

    Συμπαράσταση στις τρεις συναδέλφισσες εκπαιδευτικούς Π.Ε., μέλη του Συλλόγου Εκπαιδευτικών Π.Ε. Λακεδαίμονος «Ο Πλήθων»

   Το Διοικητικό Συμβούλιο της ΕΛΜΕ Νότιας Αθήνας εκφράζει την αμέριστη και αγωνιστική του συμπαράσταση στις τρεις συναδέλφισσες εκπαιδευτικούς Πρωτοβάθμιας Εκπαίδευσης, μέλη του Συλλόγου Εκπαιδευτικών Π.Ε. Λακεδαίμονος «Ο Πλήθων», οι οποίες κλήθηκαν σε ακρόαση και απολογία ενώπιον του Α΄ Τμήματος του Πρωτοβάθμιου Πειθαρχικού Συμβουλίου της ΠΔΕ Πελοποννήσου την Παρασκευή 19 Δεκεμβρίου 2025.

    Οι πειθαρχικές αυτές διώξεις αφορούν τη συμμετοχή των συναδελφισσών στη νόμιμα προκηρυγμένη απεργία–αποχή από την ατομική αξιολόγηση. Πρόκειται για ευθεία επίθεση σε ένα κατοχυρωμένο συνδικαλιστικό δικαίωμα και για προσπάθεια ποινικοποίησης της συλλογικής δράσης των εκπαιδευτικών.

   Καταγγέλλουμε απερίφραστα τις πρακτικές εκφοβισμού, τρομοκράτησης και πειθάρχησης που επιχειρούν να επιβληθούν στον κλάδο. Οι διώξεις αυτές εντάσσονται σε μια συνολικότερη αυταρχική πολιτική που στοχοποιεί όσους και όσες αντιστέκονται στην υποβάθμιση του δημόσιου σχολείου, υπερασπίζονται την παιδαγωγική ελευθερία και αγωνίζονται για τα μορφωτικά δικαιώματα όλων των μαθητών και μαθητριών.

   Δηλώνουμε ξεκάθαρα ότι η επίθεση στις τρεις συναδέλφισσες είναι επίθεση σε όλο τον εκπαιδευτικό κόσμο. Η υπεράσπιση του δικαιώματος στην απεργία, στη συλλογική οργάνωση και στη συνδικαλιστική δράση είναι υπόθεση όλων μας και δεν θα επιτρέψουμε να τεθεί υπό αμφισβήτηση.

  Το ΔΣ της ΕΛΜΕ Νότιας Αθήνας στέκεται στο πλευρό των διωκόμενων συναδελφισσών και του σωματείου τους, απαιτεί την άμεση παύση κάθε πειθαρχικής διαδικασίας και δηλώνει ότι θα συμβάλει με όλες του τις δυνάμεις στην κλιμάκωση των συλλογικών αγωνιστικών δράσεων ενάντια στις αυταρχικές πολιτικές και πρακτικές που πλήττουν το δημόσιο σχολείο και τους/τις εκπαιδευτικούς.

Κάτω τα χέρια από τους/τις αγωνιζόμενους/ες εκπαιδευτικούς!

